  Виталий Пронин Выль ар бере К. Герд нимо Йӧскалык музей узырмиз туж дуно арбериен. Шедьтэмын Ижысь архитекторлэн Семён Емельянович Дудинлэн шай вылысьтыз чугун плита.Плита шӧдтэк шорысь сюриз Иж котырысь «Буммашевец-1» сад-бакчаысь. Одӥг корка ӝуаз но, лэсьтӥськисьёс отчы бервылзэ утялтыны мынӥзы. Жуг-жаг пӧлысь ки улазы чугун плита сюрем. Вылзэ сузяса, син азязы нырысь кирос, собере букваос кылдӥллям. Кызьы чугун плита отчы сюрем? Историкъёс верало, кылем дауре, сютэм аръёс дыръя, Ижысь Тройчалы сӥзем черк котырысь шайвылысь трос лушкаськылӥзы, со сяна, 70-тӥ аръёсы та интыын пуктӥськыны кутскизы. Озьы ик та плита но ышемын вал.- Та шедьтос музейлы гинэ ӧвӧл, быдэс элькунлы дуно. Семён Дудинэн герӟаськем арбериос Удмуртиын кылемын ӧвӧл, - вера Йӧскалык музейлэн директорезлэн воштӥсез Александр Юрпалов. - Трос аръёс ӵоже плита музъемын кыллемын, канава вамен выж интыын. Соин ик али со тупатъямез кулэ каре, сыномыса букваос пырдыны кутскемын. Ми вазиськылом городлы, Ижын улӥсьёслы, ужбергатӥсьёслы, соос плитаез тупатъяны уксёен мед юрттӥськозы шуыса, «Пастарель» огазеяськонлэн кивалтӥсез Сергей Геннадьевич Дудин (Семён Дудинлэн ӵыжы-выжыез уг луы) нырысь ик коньдон сётӥз.Плита туж бадӟым. Со возьматэ, Семён Дудинэз Ижын туж гажазы шуыса. Уго со вакытэ чугун плита кисьтыны дуно усьылӥз. Соин ик адӟем карымон муртъёслэн но шай вылъёсазы ӵемысь пу кирос гинэ пуктылӥзы.- Мон малпасько, та плита кисьтэмын Воткинскын, уго 19-тӥ даурысь 20-тӥ аръёсы таӵе бадӟым куронъёсын ӵапак Воткинскысь заводлы вазиськылӥзы, - вера история наукаосъя доктор Евгений Шумилов. - Нош текстсэ гожтӥз, малпасько, Семён Дудинлэн эшез - Захарий Осиевич Лятушевич, Удмуртиысь нырысетӥосыз пӧлысь миссионер.Кыӵе тусын плитаез азьланяз адямиос адӟозы, тодмо ӧвӧл на. Али со кылле Йӧскалык музейын шобрет улын. Евгений Шумилов дэмла та плитаез «Арсеналлэн» азбараз пуктыны Семён Дудинлы синпелетэз сямен - уго та юрт архитекторлэн берло ужъёсыз пӧлысь вал. Но Александр Юрпалов пумитъяське, плитаез кырын возьыны уг яра шуыса, уго 200 аръем чугун сотэк но сыномыса сылме ни.* * *Семён Емельянович Дудин - Ижысь нырысетӥ профессиональной архитектор. Вордӥськемын со Санкт-Петербургын 1779-тћ арын, йылпумъямын Художествоосъя академиез. Ас вакытаз ыстэмын вал А. Дерябин доры Иже пыӵал лэсьтонъя завод пуктыны. Со ик ӝутӥз заводлэсь валтӥсь юртсэ, «Арсеналэз», Тройчалы сӥзем черкез, З. Лятушевич вузчилэсь корказэ. Ижкарлэсь туссэ кылдытэмез  понна архитектор дунъямын Дун-чылкыт Анналэн III степенё но Владимирлэн IV степенё орденъёсынызы.Семён Дудин улонысь кошкиз 1825-тӥ арын, ватэмын Ижысь Тройчалы сӥзем шайвылын. Пересьёслэн верамзыя тодмо, солэн шаез туала Йӧ дворецлэн лымшор палаз интыяськемын вал шуыса.Мария Векшина           